### NN 120/2024 (18.10.2024.), Naputak o objavi kratkoročnih fiskalnih podataka opće države

Ministarstvo financija

1997

Na temelju članka 142. stavka 4. Zakona o proračunu (»Narodne novine«, broj 144/21) ministar financija donosi

NAPUTAK

O OBJAVI KRATKOROČNIH FISKALNIH PODATAKA OPĆE DRŽAVE

I. OPĆE ODREDBE

Članak 1.

Ovim Naputkom propisuje se sadržaj, vremensko razdoblje, obuhvat i način prikupljanja, praćenja i objave za kratkoročne fiskalne podatke opće države.

Članak 2.

(1) Podaci iz članka 1. ovoga Naputka prikupljaju se, prate i objavljuju u skladu sa zahtjevima utvrđenima Direktivom Vijeća 2011/85/EU od 8. studenoga 2011. (SL L 306, 23. 11. 2011.) o zahtjevima za proračunske okvire država članica (u daljnjem tekstu: Direktiva 2011/85/EU).

(2) Pojmovi koji se koriste u ovom Naputku, a nisu posebno definirani odredbama ovoga Naputka imaju značenje propisano Zakonom o proračunu (»Narodne novine«, broj144/21, u daljnjem tekstu: Zakon o proračunu) i podzakonskim propisima donesenima na temelju njega.

Članak 3.

Podatke iz članka 1. ovoga Naputka prikuplja, obrađuje i objavljuje Ministarstvo financija na svojoj mrežnoj stranici.

II. ZAJEDNIČKE ODREDBE KOJE SE ODNOSE NA SVE KRATKOROČNE FISKALNE PODATKE OPĆE DRŽAVE

Članak 4.

(1) Podaci iz članka 1. ovoga Naputka koji se prikupljaju, obrađuju i objavljuju su fiskalni podaci za sve podsektore opće države koji su utvrđeni u skladu sa statističkom metodologijom Europske unije ESA 2010, a koji su relevantni za Republiku Hrvatsku, to jest za podsektore središnje države (S.1311), lokalne države (S.1313) i fondova socijalne sigurnosti (S.1314).

(2) Podaci iz stavka 1. ovoga članka odnose se na sve institucionalne jedinice u sastavu svakog od podsektora iz stavka 1. ovoga članka, to jest sve jedinice koje su u bazi sektorske klasifikacije, koju objavljuje Državni zavod za statistiku na svojim mrežnim stranicama, razvrstane u sektor S.13 Opća država i u odgovarajuće podsektore.

(3) U smislu ovoga Naputka pod pojmom »kratkoročni fiskalni podaci« podrazumijevaju se fiskalni podaci koji se objavljuju na mjesečnoj odnosno na tromjesečnoj razini i učestalosti.

Članak 5.

(1) U skladu s odredbama ovoga Naputka objavljuju se fiskalni podaci koji su kao obavezan minimum utvrđeni Direktivom 2011/85/EU, to jest podaci o ukupnom rezultatu, ukupnim prihodima i ukupnim rashodima.

(2) Unutar svakog podsektora za koji se objavljuju, podaci iz članka 1. ovoga Naputka iskazuju se grupirano (zbrojno) prema tipovima računovodstva odnosno financijskog izvještavanja koje jedinica primjenjuje.

(3) Kategorije iz stavka 1. ovoga članka uzimaju se u značenju i obuhvatu kako su izvorno iskazane po određenom tipu računovodstva odnosno financijskog izvještaja, bez preračunavanja na drugi računovodstveni/izvještajni sustav ili na iskaz po statističkoj metodologiji.

(4) Zbog međusobne neusporedivosti podataka jedinica grupiranih unutar podsektora u smislu stavka 2. ovoga članka, ne iskazuju se zbrojni iznosi na razini podsektora.

(5) U skladu s člankom 3. stavkom 2. točke (a) Direktive 2011/85/EU podaci se objavljuju po novčanome tijeku, a u slučajevima kada takvi podaci nisu dostupni, moguća je objava jednakovrijednih podataka iz javnog računovodstva.

(6) Podaci koji se objavljuju u skladu s ovim člankom u objavi se iskazuju zasebno za svako izvještajno razdoblje (mjesec, odnosno tromjesečje), a ne u obliku kumulativa od početka godine.

III. PODACI KOJI SE OBJAVLJUJU
NA MJESEČNOJ RAZINI

Članak 6.

(1) Podaci za podsektore S.1311 Središnja država i S.1314 Fondovi socijalne sigurnosti objavljuju se na mjesečnoj razini.

(2) Rok za objavu podataka iz stavka 1. ovoga članka je najkasnije posljednjeg dana u mjesecu za prethodni mjesec.

1. Podaci koji se objavljuju na mjesečnoj razini za podsektor Središnja država (S.1311)

Grupiranje podataka središnje države

Članak 7.

Podaci za podsektor središnje države utvrđuju se grupirano u smislu članka 5. stavka 2. ovoga Naputka i to kako slijedi:

1. podaci državnog proračuna i proračunskih korisnika državnog proračuna

2. podaci izvanproračunskih korisnika državnog proračuna iz skupine I. utvrđenih člankom 4. točkom 17. i člankom 5. stavkom 6. Zakona o proračunu

3. podaci izvanproračunskih korisnika državnog proračuna iz skupine II. definiranih člankom 4. točkom 17. i člankom 5. stavkom 4. podstavkom 1. Zakona o proračunu, za one od tih korisnika za koje je naputkom donesenim na temelju članka 5. stavka 5. Zakona o proračunu utvrđena obveza dostavljanja Ministarstvu financija njihovih podataka o izvršenju i o planovima odnosno projekcijama

4. podaci izvanproračunskih korisnika državnog proračuna iz skupine II. za koje nije naputkom po članku 5. stavku 5. Zakona o proračunu posebno utvrđena obveza dostavljanja podataka Ministarstvu financija.

Članak 8.

Prilikom objave grupiranih podataka iz članka 7. ovoga Naputka, podaci iz točaka 3. i 4. članka 7. ovoga Naputka, koji su pobliže određeni u člancima 11. i 12. ovoga Naputka, objavljuju se na sljedeći način:

– podaci prema članku 11. točki a) zbrojeno s podacima prema članku 12. točki a)

– podaci prema članku 11. točki b) zbrojeno s podacima prema članku 12. točki b)

– podaci prema članku 11. točki c) zbrojeno s podacima prema članku 12. točki c).

Podaci državnog proračuna i proračunskih korisnika državnog proračuna

Članak 9.

(1) Podaci državnog proračuna i proračunskih korisnika državnog proračuna u smislu članka 7. točke 1. ovoga Naputka, iskazuju se prema računskom planu proračuna, na temelju podataka iz informatičkog sustava Državne riznice, po novčanome tijeku.

(2) Iz podataka koji se iskazuju u skladu sa stavkom 1. ovoga članka isključuju se podaci jedinica koje su uključene u sustav Državne riznice, ali predstavljaju dio drugog podsektora opće države – S.1314 Fondovi socijalne sigurnosti: Hrvatski zavod za zapošljavanje (koji je proračunski korisnik državnog proračuna ali se iznimno za potrebe računovodstvenih i drugih proračunskih evidencija i izvještaja smatra izvanproračunskim korisnikom, sukladno pravilniku kojim se propisuje proračunsko računovodstvo i računski plan), te Hrvatski zavod za mirovinsko osiguranje (koji je izvanproračunski korisnik državnog proračuna).

Podaci izvanproračunskih korisnika državnog proračuna iz skupine I.

Članak 10.

U smislu članka 7. točke 2. ovoga Naputka, podaci izvanproračunskih korisnika državnog proračuna iz skupine I. definiranih člankom 4. točkom 17. i člankom 5. stavkom 6. Zakona o proračunu iskazuju se prema računskom planu proračuna, po modificiranom računovodstvenom načelu nastanka događaja (članak 138. Zakona o proračunu), a na temelju operativnih izvještaja izvanproračunskih korisnika iz skupine I. čije se podnošenje uređuje naputkom donesenim na temelju članka 141. Zakona o proračunu. Ne uključuju se podaci Hrvatskog zavoda za zdravstveno osiguranje, koji predstavlja dio drugog podsektora opće države – S.1314 Fondovi socijalne sigurnosti.

Podaci izvanproračunskih korisnika državnog proračuna iz skupine II. – obveznika dostave podataka

Članak 11.

(1) Podaci izvanproračunskih korisnika državnog proračuna iz skupine II. definiranih člankom 4. točkom 17. i člankom 5. stavkom 4. podstavkom 1. Zakona o proračunu, za one od tih korisnika za koje je naputkom donesenim na temelju članka 5. stavka 5. Zakona o proračunu utvrđena obveza dostavljanja Ministarstvu financija njihovih podataka o izvršenju i o planovima odnosno projekcijama, u smislu članka 7. točke 3. ovoga Naputka iskazuju se prema njihovom računovodstvenom modelu i sustavu planiranja te financijskog izvještavanja.

(2) Podaci iz stavka 1. ovoga članka utvrđuju se na temelju podataka koje su ti korisnici obvezni redovno, najkasnije do 23. u mjesecu za izvještajno razdoblje koje završava krajem prethodnog mjeseca, dostavljati Ministarstvu financija na obrascima koji se nalaze u prilogu i sastavni su dio ovoga Naputka, a utvrđivanje se vrši po grupama kako slijedi:

a) neprofitne organizacije: po modelu neprofitnog računovodstva propisanom zakonom kojim se uređuje financijsko poslovanje i računovodstvo neprofitnih organizacija i podzakonskim aktima donesenima na temelju toga zakona (obrazac u prilogu I.a)

b) jedinice koje vode računovodstvo prema zakonu kojim se uređuje računovodstvo i financijsko izvještavanje poduzetnika te podnose financijske izvještaje prema podzakonskim aktima donesenima na temelju toga zakona – osim poduzetnika čije poslovanje je uređeno posebnim propisima, a za koje strukturu i sadržaj godišnjih financijskih izvještaja propisuju nadzorna tijela ovlaštena za nadzor njihova poslovanja, pravilnikom ili odlukom koji se objavljuje u »Narodnim novinama« (obrazac u prilogu I.b)

c) ostale jedinice, koje računovodstvo vode po drugim modelima (različitima od modela navedenih u točkama a) i b) ovog članka i od proračunskog računovodstva) (obrazac u prilogu I.c).

Podaci izvanproračunskih korisnika državnog proračuna iz skupine II. koji nisu obveznici dostave podataka

Članak 12.

(1) Podaci izvanproračunskih korisnika državnog proračuna iz skupine II. za koje nije naputkom po članku 5. stavku 5. Zakona o proračunu posebno utvrđena obveza dostavljanja podataka Ministarstvu financija u smislu članka 7. točke 4. ovoga Naputka iskazuju se po modelu računovodstva i financijskog izvještavanja koje jedinica primjenjuje, a na temelju podataka iz redovnih financijskih izvještaja za godinu koja prethodi izvještajnom razdoblju, podnesenih prema važećim podzakonskim aktima.

(2) Iznosi koji se navode u podacima iz stavka 1. ovoga članka za izvještajno razdoblje utvrđuju se procjenom, i to po grupama kako slijedi:

a) neprofitne organizacije: po modelu neprofitnog računovodstva propisanom zakonom kojim se uređuje financijsko poslovanje i računovodstvo neprofitnih organizacija i podzakonskim aktima donesenima na temelju toga zakona

b) jedinice koje vode računovodstvo prema zakonu kojim se uređuje računovodstvo i financijsko izvještavanje poduzetnika te podnose financijske izvještaje prema podzakonskim aktima donesenima na temelju toga zakona – osim poduzetnika čije poslovanje je uređeno posebnim propisima, a za koje strukturu i sadržaj godišnjih financijskih izvještaja propisuju nadzorna tijela ovlaštena za nadzor njihova poslovanja pravilnikom ili odlukom koji se objavljuje u »Narodnim novinama«

c) ostale jedinice, koje računovodstvo vode po drugim modelima (različitima od modela navedenih u točkama a) i b) ovoga članka i od proračunskog računovodstva).

2. Podaci koji se objavljuju na mjesečnoj razini za podsektor Fondovi socijalne sigurnosti (S.1314)

Članak 13.

Podaci za podsektor fondova socijalne sigurnosti objavljuju se grupirano u smislu članka 5. stavka 2. ovoga Naputka, kako slijedi:

1. Podaci za Hrvatski zavod za zapošljavanje – HZZ (koji je proračunski korisnik državnog proračuna ali se iznimno za potrebe računovodstvenih i drugih proračunskih evidencija i izvještaja smatra izvanproračunskim korisnikom, sukladno pravilniku kojim se propisuje proračunsko računovodstvo i računski plan), te Hrvatski zavod za mirovinsko osiguranje – HZMO (koji je izvanproračunski korisnik državnog proračuna iz skupine I.) iskazuju se prema računskom planu proračuna, na temelju podataka iz informatičkog sustava Državne riznice, po novčanome tijeku.

2. Podaci za Hrvatski zavod za zdravstveno osiguranje – HZZO, koji je izvanproračunski korisnik državnog proračuna iz skupine I., iskazuju se prema računskom planu proračuna, po modificiranom računovodstvenom načelu nastanka događaja u skladu s pravilnikom kojim je uređeno proračunsko računovodstvo i računski plan, a na temelju operativnih izvještaja izvanproračunskih korisnika iz skupine I. čije se podnošenje uređuje naputkom donesenim na temelju članka 141. Zakona o proračunu.

IV. PODACI KOJI SE OBJAVLJUJU NA TROMJESEČNOJ RAZINI

Podaci koji se objavljuju na tromjesečnoj razini
za podsektor Lokalna država (S.1313)

Razina i dinamika objave podataka

Članak 14.

(1) Podaci za podsektor S.1313 Lokalna država objavljuju se na tromjesečnoj razini.

(2) Rok za objavu podataka iz stavka 1. je najkasnije posljednjeg dana u tromjesečju za prethodno tromjesečje.

Grupiranje podataka lokalne države

Članak 15.

Podaci za podsektor lokalne države utvrđuju se grupirano u smislu članka 5. stavka 2. ovoga Naputka, kako slijedi:

1. podaci proračuna i proračunskih korisnika jedinica lokalne i područne (regionalne) samouprave

2. podaci izvanproračunskih korisnika jedinica lokalne i područne (regionalne) samouprave iz skupine I. definiranih člankom 4. točkom 17. i člankom 5. stavkom 6. Zakona o proračunu

3. podaci izvanproračunskih korisnika jedinica lokalne i područne (regionalne) samouprave iz skupine II. definiranih člankom 4. točkom 17. i člankom 5. stavkom 4. podstavkom 2. Zakona o proračunu, za one od tih korisnika za koje je naputkom donesenim na temelju članka 5. stavka 5. Zakona o proračunu utvrđena obveza dostavljanja Ministarstvu financija njihovih podataka o izvršenju i o planovima odnosno projekcijama

4. podaci izvanproračunskih korisnika jedinica lokalne i područne (regionalne) samouprave iz skupine II. za koje nije naputkom po članku 5. stavku 5. Zakona o proračunu posebno utvrđena obveza dostavljanja podataka Ministarstvu financija.

Članak 16.

Prilikom objave grupiranih podataka iz članka 15. ovoga Naputka, podaci se objavljuju na sljedeći način:

– podaci iz članka 15. točaka 1. i 2. ovoga Naputka, koji su pobliže određeni u člancima 17. i 18. ovoga Naputka, objavljuju se zbrojeno.

– podaci iz članka 15. točke 3. i točke 4., koji su pobliže određeni u člancima 19. i 20. ovoga Naputka, objavljuju se kako slijedi:

o     podaci utvrđeni u skladu sa člankom 19. točkom a) ovoga Naputka zbrojeno s podacima utvrđenima u skladu s člankom 20. točkom a) ovoga Naputka

o     podaci utvrđeni u skladu sa člankom 19. točkom b) ovoga Naputka zbrojeno s podacima utvrđenima u skladu s člankom 20. točkom b) ovoga Naputka

o     podaci utvrđeni u skladu sa člankom 19. točkom c) ovoga Naputka zbrojeno s podacima utvrđenima u skladu s člankom 20. točkom c) ovoga Naputka.

Podaci proračuna i proračunskih korisnika
jedinica lokalne i područne (regionalne)
samouprave

Članak 17.

Podaci proračuna i proračunskih korisnika jedinica lokalne i područne (regionalne) samouprave, u smislu članka 15. točke 1. ovoga Naputka, iskazuju se prema računskom planu proračuna, po modificiranom računovodstvenom načelu nastanka događaja u skladu s pravilnikom kojim je uređeno proračunsko računovodstvo i računski plan, a na temelju podataka iz financijskih izvještaja kako su propisani pravilnikom kojim je uređeno financijsko izvještavanje u proračunskom računovodstvu, i to iz izvještaja o prihodima i rashodima, primicima i izdacima.

Podaci izvanproračunskih korisnika jedinica
lokalne i područne (regionalne) samouprave
iz skupine I.

Članak 18.

Podaci izvanproračunskih korisnika iz skupine I. jedinica lokalne i područne (regionalne) samouprave utvrđeni člankom 4. točkom 17. i člankom 5. stavkom 6. Zakona o proračunu, u smislu članka 15. točke 2. ovoga Naputka, iskazuju se prema računskom planu proračuna, po modificiranom računovodstvenom načelu nastanka događaja u skladu s pravilnikom kojim je uređeno proračunsko računovodstvo i računski plan, a na temelju podataka iz financijskih izvještaja kako su propisani pravilnikom kojim je uređeno financijsko izvještavanje u proračunskom računovodstvu, i to iz izvještaja o prihodima i rashodima, primicima i izdacima.

Podaci izvanproračunskih korisnika jedinica
lokalne i područne (regionalne) samouprave
iz skupine II. – obveznika
dostave podataka

Članak 19.

(1) Podaci izvanproračunskih korisnika jedinica lokalne i područne (regionalne) samouprave iz skupine II. utvrđenih u skladu sa člankom 4. točkom 17. i člankom 5. stavkom 4. podstavkom 2. Zakona o proračunu, za one od tih korisnika za koje je naputkom donesenim na temelju članka 5. stavka 5. Zakona o proračunu utvrđena obveza dostavljanja Ministarstvu financija njihovih podataka o izvršenju i o planovima odnosno projekcijama, u smislu članka 15. točke 3. ovoga Naputka, iskazuju se prema njihovom računovodstvenom modelu i sustavu planiranja te financijskog izvještavanja.

(2) Podaci iz stavka 1. ovoga članka utvrđuju se na temelju podataka koje su obveznici iz stavka 1. ovoga članka dužni redovno, najkasnije 70 dana od isteka tromjesečja, dostavljati Ministarstvu financija na obrascima koji se nalaze u prilogu i sastavni su dio ovoga Naputka, a utvrđivanje vrši po grupama kako slijedi:

a) neprofitne organizacije: po modelu neprofitnog računovodstva propisanom zakonom kojim se uređuje financijsko poslovanje i računovodstvo neprofitnih organizacija i podzakonskim aktima donesenima na temelju toga zakona (obrazac u prilogu I.a)

b) jedinice koje vode računovodstvo prema zakonu kojim se uređuje računovodstvo i financijsko izvještavanje poduzetnika te podnose financijske izvještaje prema podzakonskim aktima donesenima na temelju toga zakona – osim poduzetnika čije poslovanje je uređeno posebnim propisima, a za koje strukturu i sadržaj godišnjih financijskih izvještaja propisuju nadzorna tijela ovlaštena za nadzor njihova poslovanja pravilnikom ili odlukom koji se objavljuje u »Narodnim novinama« (obrazac u prilogu I.b)

c) ostale jedinice, koje računovodstvo vode po drugim modelima (različitima od modela navedenih u točkama a) i b) ovog članka i od proračunskog računovodstva) (obrazac u prilogu I.c).

Podaci izvanproračunskih korisnika jedinica lokalne i područne (regionalne) samouprave iz skupine II. koji nisu obveznici dostave podataka

Članak 20.

(1) Podaci izvanproračunskih korisnika jedinica lokalne i područne (regionalne) samouprave iz skupine II. za koje nije naputkom po članku 5. stavku 5. Zakona o proračunu posebno utvrđena obveza dostavljanja podataka Ministarstvu financija, u smislu članka 15. točke 4. ovoga Naputka, iskazuju se po modelu računovodstva i financijskog izvještavanja koje jedinica primjenjuje, a na temelju podataka iz redovnih financijskih izvještaja za godinu koja prethodi izvještajnom razdoblju, podnesenih prema važećim podzakonskim aktima.

(2) Iznosi podataka iz stavka 1. ovoga članka za izvještajno razdoblje utvrđuju se procjenom (prema najboljim mogućnostima, u razmjernom dijelu ukupnog iznosa prethodne godine ili slično), a utvrđivanje se vrši po grupama kako slijedi:

a) neprofitne organizacije po modelu neprofitnog računovodstva propisanom zakonom kojim se uređuje financijsko poslovanje i računovodstvo neprofitnih organizacija i podzakonskim aktima donesenima na temelju toga zakona

b) jedinice koje vode računovodstvo prema zakonu kojim se uređuje računovodstvo i financijsko izvještavanje poduzetnika te podnose financijske izvještaje prema podzakonskim aktima donesenima na temelju toga zakona – osim poduzetnika čije poslovanje je uređeno posebnim propisima, a za koje strukturu i sadržaj godišnjih financijskih izvještaja propisuju nadzorna tijela ovlaštena za nadzor njihova poslovanja pravilnikom ili odlukom koji se objavljuje u »Narodnim novinama«

c) ostale jedinice, koje računovodstvo vode po drugim modelima (različitima od modela navedenih u podtočkama a) i b) ove točke i od proračunskog računovodstva).

V. OBVEZE ZA DOSTAVU FINANCIJSKIH ODNOSNO DRUGIH IZVJEŠTAJA
MINISTARSTVU FINANCIJA

Članak 21.

Financijska agencija obvezna je Ministarstvu financija na zahtjev dostavljati izvještaje onih izvanproračunskih korisnika iz skupine II. za koje Ministarstvo financija zatraži izvještaje radi osiguranja izvornih podataka iz onih izvještaja koji su potrebni za izračun podataka za objavu u smislu ovoga Naputka, u skladu s pravilnikom kojim je uređen sadržaj, uvjeti korištenja, opseg podataka i naknada troškova za isporuku dokumentacije i podataka iz Registra godišnjih financijskih izvještaja.

VI. REVIZIJA PODATAKA

Članak 22.

(1) Radi osiguravanja objave podataka u rokovima utvrđenima u ovome Naputku, Ministarstvo financija po potrebi može objaviti preliminarne podatke koji će biti i tako označeni.

(2) Preliminarni podaci iz stavka 1. ovoga članka će biti objavljeni osobito u slučaju ako dođe do zakašnjenja dostave podataka od jedinica koje su obveznici dostave podataka u smislu članka 7. točaka 2. i 3. ovoga Naputka, odnosno članka 19. ovoga Naputka, i to na način da će nedostajući podaci za izvještajno razdoblje biti procijenjeni od strane Ministarstva financija prema najboljim mogućnostima – u razmjernom dijelu ukupnog iznosa prethodne godine ili na drugi odgovarajući način.

(3) Informacije o procjeni ili o nedostajućoj jedinici iz stavaka 1. i 2. ovoga članka će se naznačiti uz podatke objavljene u skladu sa stavkom 1. ovoga članka.

(4) Izmjena podataka pretposljednjeg izvještajnog razdoblja će se izvršiti prema naknadno primljenim ulaznim podacima ili njihovim ažuriranjima/ispravcima u prvom idućem izvještajnom roku, pri čemu se zadržavaju vidljivima ranije objavljeni podaci, a izmijenjeni, odnosno novi podaci će biti označeni kao »drugi preliminarni«. Izmjene objava za izvještajna razdoblja prije pretposljednjega vrše se samo u izuzetnim osobito opravdanim slučajevima.

(5) U vezi sa stavkom 4. ovoga članka, a izuzetno od odredbe članka 5. stavka 6. ovoga Naputka, po raspoloživosti konačnih ulaznih podataka za godinu, radi potpunosti informacije objavljuju se, uz već objavljene podatke po izvještajnim razdobljima, konačni kumulativni iznosi podataka iz članka 5. stavka 1. ovoga Naputka za cijelu izvještajnu godinu.

VII. OBLIK OBJAVE PODATAKA
 I POPRATNA DOKUMENTACIJA
UZ OBJAVE PODATAKA

Članak 23.

(1) Podaci koji se objavljuju u skladu s ovim Naputkom objavljuju se u tabličnom obliku, dvojezično na hrvatskom i engleskom jeziku.

(2) U tablicama koje se objavljuju u skladu s ovim Naputkom uz iznose se po potrebi navode objašnjenja i znatnije izmjene u vremenskim serijama i slično.

Članak 24.

(1) Osim tablično iskazanih podataka koji se objavljuju u skladu sa ovim Naputkom, na mrežnoj stranici Ministarstva financija objavljuje se i Tablica usklađivanja.

(2) Tablica usklađivanja iz stavka 1. ovoga članka je u smislu Direktive 2011/85/EU namijenjena za prikazivanje metodologije pretvorbe podataka između podataka o novčanim tijekovima (ili jednakovrijednim iznosima iz javnog računovodstva ako podaci o novčanom tijeku nisu dostupni) i podataka koji se temelje na standardu ESA 2010.

(3) U Tablici usklađivanja iz stavka 2. ovoga članka prikazuju se za skupine jedinica iz članaka od 7. do 19. ovoga Naputka:

a) najvažnije metodološke informacije o fiskalnim podacima koje prema ovome Naputku utvrđuje i objavljuje Ministarstvo financija, osobito

– računovodstveni sustav i izvještavanje

– izvor podataka

– primijenjena metodologija (postupak izračuna)

– primjena procjena i ostale prilagodbe podataka

– politika naknadne revizije podataka

b) mogućnost i način korištenja objavljenih podataka za sastavljanje tromjesečnih nacionalnih računa, odnosno u slučaju da korištenje tih podataka nije moguće, navodi o korištenim drugim izvorima podataka, metodologiji preračuna u podatke po metodologiji ESA 2010, te o politici revizije podataka.

(4) Informacije iz stavka 3. točke b) ovoga članka u nadležnosti su Državnog zavoda za statistiku, koji ih je obavezan dostaviti Ministarstvu financija, uz naknadna ažuriranja po potrebi.

(5) Tablica usklađivanja iz stavka 2. ovoga članka objavljuje se na hrvatskom i na engleskom jeziku.

VIII. ZAVRŠNE ODREDBE

Članak 25.

Za dostavu podataka Ministarstvu financija propisanu člancima 11. i 19. ovoga Naputka, koristi se adresa elektroničke pošte nadležne ustrojstvene jedinice Ministarstva – Zavoda za makroekonomske i fiskalne analize i projekcije – statanal@mfin.hr.

Članak 26.

(1) Objava podataka kako je uređena ovim Naputkom započet će:

a) za podatke koji se objavljuju na mjesečnoj razini, do kraja mjeseca koji slijedi nakon mjeseca u kojem je Naputak stupio na snagu.

b) za podatke koji se objavljuju na tromjesečnoj razini, najkas­nije do 30. lipnja 2024.

(2) Do rokova iz stavka 1. ovoga članka nastavit će se objava podataka na postojeći način, radi konzistentnosti vremenskih serija.

(3) Ovaj Naputak stupa na snagu osmoga dana od dana objave u »Narodnim novinama«.

Klasa: 957-01/24-01/2
Urbroj: 513-09-01-24-3
Zagreb, 9. listopada 2024.

Potpredsjednik
Vlade Republike Hrvatske
i ministar financija
dr. sc. Marko Primorac, v. r.

![](/files/_web/sluzbeni-dio/2024/133111/images/5408.jpg)

![](/files/_web/sluzbeni-dio/2024/133111/images/5398.jpg)

![](/files/_web/sluzbeni-dio/2024/133111/images/5390.jpg)